Poliisi etsii: Pariskunta katosi jouluna järvelle Kuopiossa - Kotimaa - Ilta-Sanomat
Poliisi etsii: Pariskunta katosi jouluna järvelle Kuopiossa
Kadonneet olivat palaamassa saaresta Kuopion Ritoniemeen. (KUVA: Google Maps)
Julkaistu: 27.12.2013 20:15
Iäkästä pariskuntaa on etsitty perjantain ajan Kallaveden alueella Kuopiossa.
Asiasta kertoi ensimmäisenä Savon Sanomathttp://www.savonsanomat.fi/. Lehden mukaan pariskunta oli lähtenyt Kuopion Ritoniemestä Kallaveden saareen joulun viettoon viime viikonloppuna. Paluumatkalle he olivat lähteneet ilmeisesti potkukelkalla. Savon Sanomien mukaan omaiset ottivat yhteyttä poliisiin, kun eivät enää jouluaaton jälkeen tavoittaneet pariskuntaa.
Poliisin perjantain etsinnöissä on ollut mukana koirapartioita ja helikopteri. Huono, räntäsateinen ja sumuinen sää häiritsi etsintöjä.
- Välillä tuli vettä niin paljon, ettei helikopteria saatu ilmaan. Päivällä koirapartiot kalusivat saaren rantoja ja huomenna etsintöjä jatketaan, kertoo ylikonstaapeli, kenttäjohtaja Jouko Hirvonenhttp://www.is.fi/haku/?search-term=jouko+hirvonen Pohjois-Savon poliisilaitokselta IS:lle.
Savon Sanomien mukaan perjantain etsinnät jouduttiin lopettamaan ennen kello 16:ta iltapäivällä. Hirvosen mukaan lauantain etsintöihin osallistuu helikopterin ja koirapartioiden lisäksi sukeltajia.